Die Dolmabahçe-paleis (Turks: Dolmabahçe Sarayı) in Istanboel, Turkye, aan die Europese kant van die Bosporus, was van 1856 tot 1922 die hoof- administratiewe sentrum van die Ottomaanse Ryk, buiten ’n tydperk van 20 jaar toe die Yıldız-paleis gebruik is. Die Dolmabahçe-paleis is tussen 1843 en 1856 gebou in opdrag van sultan Abdülmecid I. Die paleis van 45 000 m2 staan op ’n terrein van 110 000 m2. Hacı Said Ağa was verantwoordelik vir die bouwerk, terwyl dit ontwerp is deur die argitek Garabet Balyan, sy seun Nigoğayos Balyan en Evanis Kalfa. Die ontwerp is ’n mengsel van die barok-, rococo- en neoklassieke styl en tradisionele Ottomaanse argitektuur. Dit bevat elemente van die Ottomaanse paleislewe asook van tradisionele Turkse wonings. Dit is die grootste paleis in Turkye. Die sultan en sy familie het voorheen in die Topkapı-paleis gewoon, maar omdat moderne luukses en styl in die Topkapı ontbreek het, het sultan Abdülmecid besluit om die Dolmabahçe-paleis te bou naby die eertydse Beşiktaş-paleis aan die Bosporus, wat gesloop is.